लिभरपुलको प्रतिष्ठा दाउमा
बर्नमाउथमाथि घरेलु लिगमा प्राप्त जित लिभरपुलका लागि ठूलो राहत मिलेको छ । एनफिल्डमा प्राप्त त्यो सफलतापछि लिभरपुलले घरेलु मैदानमा लगातार लिग जित संख्यालाई २२ पुर्‍याएको थियो । 
लिभरपुल — बर्नमाउथमाथि घरेलु लिगमा प्राप्त जित लिभरपुलका लागि ठूलो राहत मिलेको छ । एनफिल्डमा प्राप्त त्यो सफलतापछि लिभरपुलले घरेलु मैदानमा लगातार लिग जित संख्यालाई २२ पुर्‍याएको थियो । यससँगै लिग तालिकामा लिभरपुलले २५ अंकको अग्रता पनि खोल्यो । उपाधिका लागि ३० वर्षको पखाईबीच लिभरपुलले तीन खेलमा लगातार हार बेहोर्‍यो र त्यसलाई मानिएको टिमको सबैभन्दा खराब प्रदर्शन ।वाटफोर्डमा आत्मसात गरेको ३–० हारपछि भने लिभरपुलले आर्सनलको कीर्तिमानी अपराजित यात्रा उछिन्न सकेन । लगत्तै योर्गन क्लोपको टिम एफए कपमा चेल्सीसँग पनि पराजित रह्यो । यससँगै लिभरपुलले सन् १९९८/९९ यता म्यानचेस्टरले एकै सिजन तीन ठूला उपाधि जितेको कीर्तिमान भंग गर्ने मौका गुमाउनुपरेको थियो । सम्भवतः यी सबैमध्ये एट्लेटिको म्याड्रिडविरुद्ध गुमाएको खेल सबैभन्दा बढी घातक देखिन सक्ने भएको छ, डिफेन्डिङ च्याम्पियनका लागि ।युरोपेली च्याम्पियन्स लिग अन्तिम १६ को दोस्रो लेगका लागि लिभरपुल एट्लेटिकोविरुद्ध बुधबार राति मैदानमा उत्रँदैछ । लिभरपुलसामु हुनेछ, १–० ले पछाडि रहेको स्थिति उल्टाउने । ‘हाम्रा लागि यो सिजन निकै लामो साबित हुने क्रममा छ र अहिले नै हामीले कति धेरै खेल खेलिसक्यौं, त्यो प्रस्ट छ । कुनै पनि खेलमा पूरा एक वर्ष शीर्षस्थानमा रहनु सम्भव नै हुन्न,’ जेम्स मिल्नर मान्छन् । बर्नमाउथसँग उनले अद्वितीय रूपमा गोललाइनबाट बल पोस्ट छिर्नबाट जोगाएका थिए । उनले भनेका छन्, ‘हाम्रो काम भनेको उत्कृष्ट नतिजाका लागि कडा मिहिनेत गर्ने नै हो । यसैले नै टिमका लागि जितको अवसर पनि सिर्जना गर्ने गर्छ ।’ इतिहासले भन्छ, लिभरपुल आफ्नो घरेलु मैदानमा सनसनीपूर्ण पुनरागमन रच्न सक्षम छ र यसको सबैभन्दा राम्रो उदाहरण गत सिजन बार्सिलोनासँगको सेमिफाइनल पहिलो लेगमा ३–० ले पछाडि रहेर पनि दोस्रो लेगमा ४–० को जित निकाल्नु हो । तर यसपल्ट यस्तै नतिजा एट्लेटिकोसँग सजिलै प्राप्त हुन्छ भन्ने हुन्न ।डिसेम्बर सुरुदेखि मध्य फेब्रुअरीसम्म लिभरपुलले ११ लिग खेलमध्ये १० मा कुनै पनि गोल खाएन । तर यही टिमले पछिल्ला ५ खेलमा लगातार गोल खाएको छ । चोटका कारण गोलरक्षक एलिसन बेकरलाई गुमाउनु लिभरपुलका लागि ठूलो घाटाको विषय हुनसक्छ । यस्तै मध्यपंक्तिका जोर्डन हेन्डरसनको अनुपस्थिति पनि क्लबलाई खड्किने छ । यस्तोमा टिमलाई माथि उकास्ने सबै जिम्मेवारी दुई खेलाडीमा हुनेछ । तिनीहरू हुन् मोहम्मद सलाह र साडियो माने ।पीएसजी–बोरुसिया डर्टमन्डपेरिस– पेरिस सेन्ट जर्मेन (पीएसजी) का लागि युरोपेली च्याम्पियन्स लिग भनेपछि प्रायः केही पनि राम्रो हुन्न । पीएसजीले यही पृष्ठभूमिमा बुधबार बोरुसिया डर्टमन्डको सामना गर्दै छ । खेल हुनेछ दर्शकविहीन बन्द रंगशालामा । नेयमर, केलियन एमबाप्पेसम्मिलित टिम डर्टमन्डका २–१ ले पराजित भएको थियो । गत महिनाको त्यो अन्तिम १६ पहिलो लेगको खेल ८० हजार दर्शकले हेरेका थिए । कोरोना भाइरसको प्रकोपका कारण यसपल्ट भने दर्शक प्रवेशमा प्रतिबन्ध लगाइएको छ ।पीएसजीको दर्शक क्षमता ५० हजारको हाराहारीमा रहेको स्थितिमा कतारी लगानी रहेको क्लबले यस खेलबाट कम्तीमा ६९ लाख डलर गुमाउने छ । त्यागे टिकट बिक्री गर्न नपाउने हुँदा । क्लबका केही समर्थकले भने स्टेडियमबाहिर भेला भएर टिमको समर्थन गर्ने घोषणा भने गरिसकेका छन् । तर पीएसजीका लागि आफ्नो समर्थकबिना खेल्नु पनि राम्रो पक्ष हुनसक्छ । अपेक्षा गर्न सकिन्छ टोलीले आफू पछाडि रहेको स्थिति उल्टाउन सक्नेछ ।कतारी लगानीपछि पनि पीएसजी लगातार चौथो वर्ष अन्तिम १६ मै रोकिनुपरेको छ । यो क्लब तथा यसका समर्थकका लागि ठूलो पीडा हो । घरेलु लिगमा भने पीएसजी उत्कृष्ट लयमा नै छ । टोलीले पछिल्लो ८ सिजनमा सातपल्ट लिग उपाधि हात पारिसकेको छ । सन् २०१६ यता पहिलोपल्ट पीएसजी च्याम्पियन्स लिगको अन्तिम १६ मा प्रवेश गर्न सफल रहन्छ भने टोलीलाई उपाधिका लागि बलियो प्रत्याशी मानिने तय छ ।रोजर्सको विश्वासलन्डन (एएफपी)– ब्रेन्डन रोजर्सलाई विश्वास छ, अब लेस्टर सिटी लयमा फर्कने छ । लेस्टरले इंग्लिस प्रिमियर लिगमा सोमबार राति एस्टन भिल्लालाई ४–० ले हराएपछि यी व्यवस्थापक उत्साही भएका हुन् । त्यस जितमा हार्भे बार्नस र जेमी भार्डेले समान २ गोल गरे । यो जितपछि लेस्टरको युरोपेली च्याम्पियन्स लिगका लागि छनोट हुने सम्भावना फेरि ठीक दिशातर्फ मोडिएको छ । लेस्टर लिगका पछिल्ला सातमध्ये एकै खेलमा मात्र जित निकालेको थियो ।तर खराब लयका बावजुत टोली अंकतालिकाको तेस्रो स्थानमा कायम थियो । लेस्टरको ५३ अंक भएको छ । शीर्ष चार स्थानको होडमा लेस्टरले पाँचौं स्थानको म्यानचेस्टर युनाइटेडमाथि ८ अंकको अग्रता पनि खोलेको छ । भिल्ला भने पुछारबाट दोस्रो स्थानमा छ । टोलीको २५ अंक छ । पाहुना टिमका रूपमा भिल्लाको प्रदर्शन कमजोर रह्यो र अब रेलिगेसनबाट बच्ने हो भने अब क्लबसामु सम्हाल्ने बाँकी १० खेलको अवसरमात्र हुनेछ ।खेलपछि रोजर्सले भने, ‘पछिल्ला केही खेलमा हाम्रो प्रदर्शन राम्रो रहेन । आजको खेलमा हाम्रो आक्रमणमा धेरै सुधार आएको छ । एक गोल गरेपछि हामीले लगातार दबाब सिर्जना गर्न सक्यौं ।’ यस सिजन भिल्ला नै त्यस्तो टिम रहेको छ, जसले पूरा लिगमा सर्वाधिक गोलको अवसर दिने टिम छ । कमजोर डिफेन्सकै कारण लेस्टरले ४ गोलको अवसर निकाल्न सकेको हो । यसमा क्लबका व्यवस्थापक डिन स्मिथ पनि खुसी रहेनन् । 